钦定古今图书集成/明伦汇编/氏族典/第154卷 > 《廖用贤尚友录》 > 温体仁
## 钦定古今图书集成/明伦汇编/氏族典/第154卷 > 《廖用贤尚友录》 > 温体仁

按《明外史温体仁传》：“体仁，字长卿，乌程人。万历二十
六年进士。改庶吉士，授编修，累官礼部侍郎。崇祯初，
迁尚书，协理詹事府事。为人外曲谨而内猛鸷，机深
刺骨。崇祯元年冬，大学士刘鸿训罢，诏会推阁臣，廷
臣列上礼部侍郎钱谦益等十一人，体仁不与，遂上
疏讦谦益关节受贿，神奸结党，不当与阁臣选。帝久”
疑廷臣植党，闻体仁言，辄称善，即日罢谦益官。明年，
御史任赞化劾体仁不法事。体仁乞罢，优诏慰答。是
时，体仁以私憾撑拒，诸大臣展转不肯诎。帝谓体仁
孤立，益向之。其明年命以礼部尚书兼东阁大学士。
体仁既得辅政，势益张，忌周延儒居己上，思倾之。后
太监王坤、给事中陈赞化劾延儒，体仁默为助，延儒
遂免归，体仁遂为首辅。居位八年，官至少师兼太子
太师，进吏部尚书、中极殿大学士，阶左柱国。体仁专
务刻核，迎合帝意。自念挤排者众，恐怨归己，倡言“密
勿之地不宜宣泄”，凡阁揭皆不发，并不存录。阁中以
故所中伤人，廷臣不能尽知。后有张汉儒讦钱谦益、
瞿式耜居乡不法事，体仁故仇谦益，拟旨逮二人严
讯。谦益等求解于司礼太监曹化淳，化淳颇为营求。
汉儒侦知之，告体仁。体仁密奏帝。帝以示化淳，化淳
惧，自请案治，乃尽得汉儒等奸状。及体仁密谋。狱上，
帝始悟。会朱国弼再劾体仁，帝命汉儒等立枷死。体
仁乃佯引疾，竟放归，时十年六月也。逾年卒。帝犹惜
之，赠太傅，谥“文忠。”